Jabarkan Karier di Manchester United dari Alex Ferguson dalam bahasa melayu

Ferguson dilantik sebagai pengurus United di Old Trafford pada 6 November 1986. Beliau merasa resah dengan keadaan pemain-pemain seperti Norman Whiteside, Paul McGrath dan Bryan Robson yang kerap mabuk dan mempunyai tahap kecergasan yang rendah. Namun Ferguson berjaya mendisiplinkan pemain dan United mengakhiri musim di tangga ke-11. Kemenangan tunggal di tempat lawan mereka pada musim tersebut tiba di Anfield, yang mana United menewaskan Liverpool 1-0 - yang merupakan satu-satunya kekalahan tempat sendiri Liverpool pada musim itu yang mana mengakhiri harapan mereka mempertahankan gelaran liga. 3 minggu selepas pelantikannya, ibu Ferguson,  Elizabeth meninggal dunia disebabkan kanser paru-paru ketika berusia 64 tahun. Ferguson melantik Archie Knox, pembantunya di Aberdeen sebagai pembantu beliau di Manchester United.

Pada musim 1987-88, Ferguson membawa masuk beberapa pemain, termasuklah Steve Bruce, Viv Anderson, Brian McClair dan Jim Leighton. Pemain-pemain baru tersebut nyata memberi sumbangan besar kepada United yang menamatkan musim di tempat kedua, 9 mata di belakang Liverpool. United dijangkakan akan bertambah baik selepas Mark Hughes kembali ke kelab setelah dua tahun di Barcelona, namun musim 1988-89 nyata mengecewakan apabila United menamatkan musim di tangga ke-11 dan tewas 1-0 di tempat sendiri kepada Nottingham Forest dalam pusingan keenam Piala FA.

Dalam persediaan menghadapi musim 1989-90, Ferguson mempertingkatkan kekuatan pasukan dengan membayar harga mahal bagi mendapatkan pemain tengah, Neil Webb dan Paul Ince. Ia juga termasuklah memecahkan rekod British pada ketika itu apabila mendapatkan pertahanan Gary Pallister dari Middlesbrough dengan bayaran perpindahan sebanyak £2.3 juta. Mereka bermula dengan baik dengan kemenangan 4-1 ke atas penyandang juara liga Arsenal, namun prestasi United mengalami penurunan. Pada September, United mengalami kekalahan memalukan 5-1 di tempat lawan kepada musuh setempat Manchester City. Ia mengakibatkan peminat dan jurnalis mendesak Ferguson dipecat, dengan Ferguson sendiri mengakui Disember 1989 sebagai detik paling pahit pernah dialaminya sepanjang kariernya.

Setelah tujuh perlawanan tanpa sebarang kemenangan, Manchester United diundi menentang Nottingham Forest di tempat lawan dalam pusingan ketiga Piala FA. Pada ketika itu, Forest beraksi baik dalam liga dan United dijangka akan tewas dalam perlawanan tersebut, diikuti dengan pemecatan Ferguson. Namun United menang 1-0 dan terus mara hingga ke final. Kemenangan tersebut sering dikatakan sebagai penyelamat karier Ferguson. United seterusnya memenangi Piala FA tersebut, menewaskan Crystal Palace 1-0 dalam final ulangan setelah terikat seri 3-3 dalam perlawanan pertama. Ini memberikan trofi pertama buat Ferguson selaku pengurus United. Prestasi pertahanan United yang teruk pada perlawanan pertama diletakkan pada bahu penjaga gol Jim Leighton, yang memaksa Ferguson menggugurkan beliau dan membawa masuk Les Sealey.